**NÁRODNÁ RADA SLOVENSKEJ REPUBLIKY**

**IX. volebné obdobie**

**283**

**VLÁDNY NÁVRH**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov**

Predkladá sa návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov (ďalej len *„návrh zákona“*).

Dôvodom na predloženie návrhu zákona je vytvorenie právneho základu pre poskytovanie štátnej pomoci vo forme návratnej finančnej výpomoci a doplnenie Ministerstva financií Slovenskej republiky ako orgánu štátnej správy pri poskytovaní pomoci vo forme návratnej finančnej výpomoci podľa navrhovaného ustanovenia § 12a, čím sa v prípade potreby umožní poskytnúť poľnohospodárom alebo obhospodarovateľom lesa finančné prostriedky až do vyplatenia priamych podpôr. Návratná finančná výpomoc sa bude poskytovať prostredníctvom Slovenskej záručnej a rozvojovej banky, a. s., a to za zvýhodnených podmienok podľa osobitných predpisov a podmienok určených v schéme pomoci a v zmluve o návratnej finančnej výpomoci.

Naliehavá potreba na vytvorení novej formy poskytovania štátnej pomoci v pôdohospodárstve vyplynula z praxe. Pôdohospodárska platobná agentúra aktuálne rozhoduje o poskytovaní podpory podľa osobitných predpisov so značným časovým sklzom z dôvodu nepripravenosti Pôdohospodárskej platobnej agentúry na novú spoločnú poľnohospodársku politiku. Podniky, ktoré čerpajú bankové úvery a lízingové produkty, sa tak v dôsledku konania štátu dostávajú do druhotnej platobnej neschopnosti.

Vzhľadom na uvedené je dôvodné schválenie návrhu zákona v skrátenom legislatívnom konaní podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, pretože sektoru pôdohospodárstva hrozia značné hospodárske škody.

Dolná Krupá, 24. apríl 2024

Robert Fico v. r.

predseda vlády

Slovenskej republiky

Richard Takáč v. r.

minister pôdohospodárstva

a rozvoja vidieka Slovenskej republiky